ચૂંટણી પરિણામના દિવસે, 15 મેના રોજ, કોંગ્રેસને ટેકો આપનાર કર્ણાટક પ્રજ્ઞાવંત જનતા પાર્ટીના એકમાત્ર ધારાસભ્ય આર. શંકરનું અડધી રાતે હૃદયપરિવર્તન થયું. બીજે દિવસે ભાજપનો ખેસ પહેરી રાજભવન જઈને ભાજપને ટેકાનો પત્ર પણ આપી બેઠા હતા. ગુરુવારે ફરી એમનો આત્મા કોંગ્રેસ ભણી વળ્યો. જે રિસોર્ટમાં કોંગ્રેસના ધારાસભ્યોને રાખવામાં આવ્યા છે, એમાંથી મૂળ ભાજપી ગોત્રના કોંગ્રેસી ધારાસભ્ય આણંદ સિંહ અને બીજા એક ધારાસભ્ય અદશ્ય થયાના સમાચાર છે. શુક્રવારે સવારે સુપ્રીમ કોર્ટમાં ભાજપે તેના 104 ઉપરાંત કયા ધારાસભ્યોનો તેમને ટેકો છે એની યાદી રજૂ કરવાની આવે ત્યારે કોંગ્રેસ અને જેડી-એસમાંથી કોણ ફૂટેલા છે, એ ધ્યાને આવી શકે. ભૂતપૂર્વ મુખ્યમંત્રી અને વિપક્ષના હાલ ગાડી ચૂકેલા વરરાજા કુમારસ્વામીએ તો દાવો પણ કર્યો કે ભાજપ જેડી-એસના ધારાસભ્યોને તોડવા માટે 100-100 કરોડ રૂપિયા અને મંત્રીપદાંની ઓફર કરી રહ્યો છે. 2008 પછી દક્ષિણનાં રાજ્યોમાં પોતાની મેળે પ્રવેશ મેળવવાનો ભાજપનો રાજમાર્ગ ફરી એક વાર ખૂલી ગયો છે. જોકે કર્ણાટક મેળવવાની મથામણ સામે આંધ્ર પ્રદેશમાં તેલુગુ દેશમ પાર્ટી સાથેનું જોડાણ તૂટતાં ભાજપ માટે લોકસભાની ચૂંટણી માટે કપરાં ચઢાણ જરૂર અનુભવાઈ રહ્યાં છે. રાજસ્થાન અને મધ્ય પ્રદેશ સહિત તમામ રાજ્યોની પેટાચૂંટણીઓનાં પરિણામ વિપક્ષને ફાળે જતાં ભાજપની મુશ્કેલી વધી છે. જોકે ભાજપના નેતા નરેન્દ્ર મોદી આફતને અવસરમાં ફેરવી નાખવા માટે જાણીતા છે.